《赋圆荷分韵得细字》
元代·龚璛

幽人岂无衣，遇物思芰制。甘脆相本根，帖妥谁点缀。

池光展更开，雨声打还细。坐看青春改，不叹绿波逝。

葺之湘累盖，抗之洛神珶。泥涂久甲子，铅汞方既济。

世纷晚若遗，水中采薜荔。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。